Avim ini hawkri ig Sawlu pitimnekne gikakkis Jesus gihiyegavu.
Ig awna:
— Nah pisenwate gihawkankis madehkis.
Nah umahkiswigkiste.
Avim ini ka aynsima Jesus gihiyegavu aynte avit paytwempu Damasku.
Ig hiyapni hene,
ig atak git neras muwvegviyene gikivarakis.
Ig danuh atere,
ig aya git:
— Uya awahkis nudahan pahak kagta giminkis neras awewkistenvu judeyenevwi gileglisakis tahan avitit Damasku.
Wani igkis mayuw nutuh adahan usuh kamaxe Jesusmin gihiyegavu ayge,
adahan usuh waxwigkis atan avitit Jerusalém wanamnave,
awaykemni payegbitak gukakkis tinogben.
Igme timapni hene,
ig keh ku samah gayapni git.
Ayteke nikwe ig Sawlu tivikwiye atere avitit ini paytwempu Damasku.
Ig kennesmin gidawnhan,
pahaye adahan kabutniki inuriktak uguhpig.
Ig tuguhe waygborit.
Ayge ig timap pahat ikuvimnat awna git.
In awna:
— Sawlu,
Sawlu.
Mmahki pis hiyapkisne mbeyne nutuh?
Igme kaytwa giwn:
— Pariyenekap,
Kiyavwiye?
Giwn:
— Nah Jesus ku pariye pis hiyapkisne mbeyne nutuh.
Kannikaw kuri.
Su tivik avitite paytwempu.
Ayge akkaka pitnek adahan ku pariye Kiyavwiye Uhokri gimawkan pit.
Ig Sawlu gihaptiyevwi hiyapni hene,
igkis wadisasew.
Igkis barukiswe ayge.
Igkis timap pahat ikuvimnat awna,
heneme igkis ka hiyap pahavwinema.
Igme Sawlu kannikew waygbotak.
Ig woka giwtyak,
ig ka hiyap givegi.
Igkisme gihaptiyevwi hiyapni hene,
igkis kamaxe giwanmin igkis itukevgi tahan avitit paytwempu Damasku.
Igkis danuh atere,
ayge adahan mpana hawkri ig ka hiyap givegi.
Abetnewa ini ku samah ig motpi ig ka ax ine ig ka higap ariknawnema awaku giwakemni.
Avimwata ini pahavwi awayg Jesus gihiyega ayge avit ini paytwempu Damasku.
Giw Ananiyas.
Ig ayge,
pahaye adahan Kiyavwiye Jesus hiyapkiswe git.
He giwtyakveynen ig hiyapkiswa git.
Ig awna git:
— Ananiyas.
Igme Ananiyas kaytwa giwn:
— Nah ay,
Kiyavwiye.
Igme Kiyavwiye Jesus awna git:
— Asa ahegbetaw.
Su atak avigkut ini ahin kewye “Wadit”.
Ayge pis parak givinekut kiyavwiye Judas.
Pis aya gak pahavwi awayg Sawlu tarsuyene git.
Igme Sawlu ayge piriyepkewne.
Ig kuwis hiyap giwtyakveynen pahavwi awayg kewye Ananiyas parak git sarayh giwak givitit kahadbe ig hiyap akiw.
Igme Ananiyas kaytwa giwn:
— Kiyavwiye,
ka aynsima hiyeg awna gimin nere awayg ku samah ig keh mbeye hawkri gikakkis pihiyegavu aynte avit Jerusalém.
Kuri ig danuh atan Damasku akak kumadukaki giwntakis neras muwveg kiyatyevwi adahan ig kamaxne madikte hiyeg ku pariye ikewnevwi pihiyegavu.
Igme Kiyavwiye Jesus awna git:
— Su atak gimkat.
Nah kuwis kaniyvig adahan ig nuwatni adahan ig ekkene nnetni gitkis hiyeg ku pariye kane judeyenevwima,
gitkis gikivarakis,
hawata gitkis hiyeg ku pariye izhaewyenevwi.
Ku avim inin nahwa akki gitnek ku samah ig hiyap mbeyne ka aynsima nudahanek.
Ig Ananiyas timapni hene,
ig tivik.
Ig danuh atere givinekut Judas.
Ayge ig ute Sawlu.
Ig hiyapni hene,
ig sarayh giwak givitit.
Ig awna git:
— Nukebyi Sawlu,
igwa Kiyavwiye Jesus awahkisun atan pimin.
Igwata ku pariye hiyapkiswe pit avigku ahin abetnewa ku samah paytni.
Ig awahkisun adahan Kiyavwiye Uhokri Gitip kawihpi ku avim inin.
Aynewa arikna ke imbe amar mpiye giwtriktak Sawlu.
Aynewa ig hiyap.
Ig hiyapni hene,
ig kannikew,
ig kewvi unihkwat.
Pisenwa ig ax ig hawkamnihwa akiw.
Ariwnteke ini ig misekwe gimunkis Jesus gihiyegavu ayge Damasku adahan aynesa hawkri.